Survivor Ελλάδας (2018)

Το Survivor 2018 ήταν η 6η σεζόν της ελληνικής έκδοσης του δημοφιλούς ριάλιτι σόου επιβίωσης, Survivor. Το παιχνίδι έκανε πρεμιέρα στην τηλεόραση του ΣΚΑΪ στις 21 Ιανουαρίου 2018 στην Ελλάδα, και την ίδια μέρα στην Κύπρο, στον τηλεοπτικό σταθμό SIGMA. Στην έκτη σεζόν, όπως και στην πέμπτη σεζόν και στην έβδομη σεζόν, παρουσιαστής ήταν ο Σάκης Τανιμανίδης.                              
Από το 21ο επεισόδιο και μετά, στο παιχνίδι μπήκε και δεύτερος παρουσιαστής (όπως συνέβη τότε και στην τουρκική έκδοση του Survivor), ο οποίος ήταν ο τηλεπαρουσιαστής Γιώργος Λιανός.
Στο 27ο επεισόδιο διεξήχθη φιλικό παιχνίδι ανάμεσα σε τρεις διαφορετικές χώρες, την Ελλάδα, την Τουρκία και τη Ρουμανία. Οι καλύτεροι παίκτες από κάθε χώρα, με βάση την εβδομαδιαία τους επίδοση θα έχουν το δικαίωμα να εκπροσωπήσουν τη χώρα τους σε ένα ιδιότυπο πρωτάθλημα. Οι ομάδες από το Ελληνικό Survivor ήταν με μπλε χρώμα, από το Τούρκικο Survivor με κόκκινο χρώμα, και το Ρουμάνικο Survivor με κίτρινο χρώμα αντίστοιχα. Το παιχνίδι έμεινε ημιτελές, λόγω προβλήματος παράλληλης προβολής και στις τρεις χώρες. Έτσι, από το επεισόδιο 37 ξεκίνησε μια σειρά αγώνων μεταξύ Ελλάδας και Τουρκίας και στο επεισόδιο 62 ξεκίνησε μια σειρά αγώνων μεταξύ Ελλάδας και Ρουμανίας. Στο επεισόδιο 78 ξεκίνησε μια σειρά αγώνων μεταξύ Ελλάδας και Κολομβίας, με τις ομάδες να φέρουν μπλε και κίτρινο χρώμα αντίστοιχα.                                                                             
Από το επεισόδιο 102 και μετά, τα αγωνίσματα έγιναν ατομικά, αντί για ομαδικά. Στο επεισόδιο 115 πραγματοποιήθηκε το τελευταίο ατομικό αγώνισμα. Στη συνέχεια του επεισοδίου, οι τέσσερις παίκτες που είχαν μείνει, γύρισαν όλοι στην Ελλάδα, όπου και έγινε στην Αθήνα, με ψηφοφορία του κοινού στην Ελλάδα και στην Κύπρο, ο προημιτελικός στις 11 Ιουλίου 2018, για να αναδειχθεί ο τρίτος ημι-φιναλίστ που θα συμπλήρωνε τους άλλους 2 που είχαν προκριθεί απευθείας στον ημιτελικό, μέσω αγωνισμάτων στο επεισόδιο 114. Στις 12 Ιουλίου 2018, επίσης με ψηφοφορία του κοινού στην Ελλάδα και στην Κύπρο, έγινε ο ημιτελικός για την ανάδειξη των δύο φιναλίστ. Μία μέρα μετά, στις 13 Ιουλίου 2018, έγινε ο μεγάλος τελικός, με την ίδια διαδικασία, και μάλιστα όλοι οι τελικοί γύροι έγιναν μέσα στο Άλσος Βεΐκου. Νικήτης του παιχνιδιού ήταν ο Ηλίας Γκότσης  , με έπαθλο 100.000 €.

Αγώνες Συμβόλων

Στο επεισόδιο 40 ξεκίνησαν μια σειρά από αγώνες με τους νικητές να μαζεύουν σύμβολα. Όταν οι αγώνες συμβόλων τελειώσανε, οι νικητές ταξιδεύσαν στην Ελλάδα για να δουν από κοντά τους δικούς τους. Νικητές ήταν η Ντάρια Τουρόβνικ και ο Γιάννης Τσίλης.
Στο επεισόδιο 78 ξεκίνησαν νέοι αγώνες συμβόλων. Όταν οι νέοι αγώνες συμβόλων τελειώσανε, ο νικητής πέρασε απευθείας στην τελική 4-άδα του Survivor. Οι παίκτες είχαν τα σύμβολα τα οποία είχαν πριν τον προημιτελικό του προηγούμενου αγώνα συμβόλων με σκοπό να αγωνισθούν. Νικήτρια ήταν η Κατερίνα Δαλάκα.

Υποδοχή

Καθ' όλη τη διάρκεια του παιχνιδιού, προβλήθηκε μια απογευματινή εκπομπή σχολιασμού του Survivor στην τηλεόραση του ΣΚΑΪ, το Survivor Πανόραμα, με παρουσιαστές την Ντορέττα Παπαδημητρίου ως κύρια παρουσιάστρια, και συμπαρουσιαστές την Ευρυδίκη Βαλαβάνη και τον Κωνσταντίνο Βασάλο που συμμετείχαν ως παίκτες στο Survivor του 2017. Συχνά στην εκπομπή εμφανίζονται και σχολιαστές, που είναι διάφοροι καλεσμένοι από την εγχώρια showbiz και παίκτες του παιχνιδιού, που είχαν ήδη αποχωρήσει, αλλά και περσινοί παίκτες. Η εκπομπή ονομαζόταν αρχικά Εδώ Survivor.